Адыгэхэм щэнхабзэм щаубыд увыпIэр
Накъыгъэм и 27 — 29 махуэхэм Москва щекIуэкIащ Евразием хыхьэ лъэпкъхэм я ассамблеем и япэ зэхуэс. Абы ирагъэблэгъащ къэрал 92-м я лIыкIуэ цIыху мини 3-м щIигъу.
«Евразием хыхьэ лъэпкъхэм я ассамблее» дунейпсо зэщIэхъееныгъэр къызэгъэпэщыным жэрдэмщIакIуэ хуэхъуар «Урысейм ис лъэпкъхэм я ассамблее» урысейпсо жылагъуэ зэгухьэныгъэрщ. А зэхуэсым ипкъ иткIэ, зэIущIэ, «стIол хъурей», семинар, гъэлъэгъуэныгъэ 30-м щIигъу зэхэтащ. Абыхэм къыщыпсэлъащ правительствэм ейуэ щымыт, мыкоммерческэ зэгухьэныгъэхэм, хьэрычэтыщIэ Iуэху зезыхуэ зэщIэхъееныгъэхэм я лIыкIуэу Евразием хыхьэ къэралхэм къикIа-хэр.
Ассамблеем и япэ зэхуэсым хэтащ Дунейпсо Адыгэ Хасэм и тхьэмадэ Сэхъурокъуэ Хьэутий. Абы зэрыжиIамкIэ, Москва щыIа зэIущIэшхуэр фейдэ къегъэщIыным пымыщIа зэгухьэныгъэхэмрэ хьэрычэт Iуэхум пэрытхэмрэ мамырыгъэр егъэфIэкIуэным, лъэпкъ зэныбжьэгъугъэр гъэбыдэным, зэрызэдэлажьэм зегъэужьыным, ассамблеем и мурадхэр гъащIэм хэпща хъуным теухуауэ я гупсысэкIэ щызэдэгуашэ утыкушхуэт. Ар къызэгъэпэщы-ным хэлIыфIыхьащ УФ-м и Президентым деж Лъэпкъ зэхущытыкIэхэмкIэ щыIэ советыр, УФ-м НэгъуэщI къэрал IуэхухэмкIэ и министерствэр, Лъэпкъ IуэхухэмкIэ федеральнэ агентствэр, Россотрудничествэр, Москва и Правительствэр, УФ-м и Жылагъуэ палатэр.
«Евразием щыпсэу лъэпкъхэм я зэпыщIэныгъэм лIакъуэ щэнхабзэр зэрыхэувэр» «стIол хъурейм» Сэхъурокъуэ Хьэутий щытепсэлъыхьащ лъэпкъхэм я зэхуаку дэлъ мамырыгъэмрэ зэгуры- Iуэныгъэмрэ егъэфIэкIуэным адыгэ лIакъуэ щэнхабзэм щиубыд увыпIэм. Абы къыхигъэщащ унагъуэ, лъэпкъ хабзэхэр жылагъуэм куэд щIауэ къыдекIуэкI Iуэхугъуэу зэрыщытыр, ар къыдэкIуэтей щIэблэм, къэунэху лIакъуэм ихъумэурэ, лIэщIыгъуэкIэрэ цIыхум къызэрыдэгъуэгурыкIуэр, псоми зэдай щэнхабзэр а лъэпкъ хабзэхэмкIэ зэрызэхэлъыр.
— КъызыхэкIа лъэпкъым, къызытехъукIа я адэжьхэм я пащхьэ щахь жэуаплыныгъэр сыт щыгъуи ягъэнэхъапэ адыгэхэм. Дызэрыпагэ «Адыгэ хабзэр» зы цIыхум ехьэлIауэ щыткъым, атIэ унагъуэр, лъэпкъыр, жылагъуэр къызэщIеубыдэ, аращ ижь-ижьыж лъандэрэ яIэщIэмыхуу, пщIэ хуащIу къыщIэгъуэгурыкIуэр. Ди лъэпкъ хабзэхэм ящыщт гъунэгъу лъэпкъхэмрэ дэрэ зэгурыIуэныгъэрэ мамырыгъэрэ ди зэхуаку дэлъыным щIэблэр щIапIыкIыу зэрыщытар. ИкIи адыгэм и дуней тетыкIэр зэфIэувэнымкIэ мыхьэнэшхуэ иIауэ жыпIэ хъунущ жылагъуэм къыдекIуэкI хабзэхэм — хьэщIэм, къаным, лъыкIэ къагуэмыхьэ благъэхэм кIэлъызэрахьэхэм. Ахэр шэсыпIэ хуэхъурт зэгъунэгъу лъэпкъхэр нэхъ зэрыубыдыным, — жиIащ Сэхъурокъуэм.
Апхуэдэуи Хьэутий къыхигъэщащ Къэбэрдей-Балъкъэрми, Кавказ Ищхъэрэм и адрей хэгъуэгухэми лъэпкъ хабзэхэр къызэрыщыщIэрэщIэжыр, лъэпкъхэм, нэхъыжьхэм я зэгухьэныгъэхэр къызэрызэрагъэпэщыр, ахэр республикэм исхэр зэшэлIэнымкIэ, жылагъуэ-политикэ зэпIэзэрытыныгъэр хъумэнымкIэ сэбэп зэрыхъур.
— Шэч хэмылъу, мамырыгъэмрэ зэгурыIуэныгъэмрэ хъума хъунымкIэ, псэукIэм, лъэпкъым ехьэлIа зэныкъуэкъу къэмыгъэхъунымкIэ мыхьэнэшхуэ иIэщ Дунейпсо Адыгэ Хасэми. Ди зэгухьэныгъэр къэрал властми, нэгъуэщI жылагъуэ зэгухьэныгъэхэми быдэу япыщIауэ мэлажьэ. ЦIыхубэ дипломатием и Iэмалхэр къэдгъэсэбэпурэ, ди къуэш адыгэхэр зэрыс къэралхэми УФ-м хиубыдэ зэкъуэш республикищми, лъэпкъ мамырыгъэр хъума зэрыщыхъуным иужь дит зэпытщ. Ар сэбэп мэхъу лъэпкъ зэмылIэужьыгъуэхэм къыхэкIахэр зэгурыIуэнымкIэ, лъэпкъ хабзэхэмрэ щэнхабзэхэмрэ зэгъэцIыхунымкIэ, яIыгъ диным, зыщыщ лъэпкъым емылъытауэ цIыхухэр ныбжьэгъу зэхуэхъунымкIэ, — дыщIигъуащ Сэхъурокъуэм.
НэщIэпыджэ Замирэ.
